Jub Jub dalk oor twee jaar al vryMolemo “Jub Jub” Maarohanye (links) en Themba Tshabalala toe hulle aan moord skuldig bevind is. Foto: Werner Beukes/SAPA Regter George Maluleke het Maarohanye en Tshabalala se skuldigbevindings aan moord Woensdagoggend in die hooggeregshof in Johannesburg na strafbare manslag omgeskakel. Hulle vonnisse is tot 10 jaar tronkstraf elk verminder waarvan twee jaar opgeskort is. Die vonnisse is terugwerkend tot Oktober 2012 toe hulle aanvanklik gevonnis is en tronkstraf begin uitdien het. “In baie gevalle word mense op parool vrygelaat nadat hulle minstens die helfte van hulle vonnisse uitgedien het, maar onthou baie faktore word in ag geneem,” het William Booth, ŉ strafreggeleerde, gesê. “Die paroolraad sal parool vir albei oorweeg. Tegnies kan hulle miskien oor twee jaar vrygelaat word, maar dit is in die hande van die departement van korrektiewe dienste. Prof James Grant, ŉ lektor in strafreg en strafprosesreg aan die Universiteit van die Witwatersrand (Wits), het gesê dit het groot kommer gewek toe die Nasionale Vervolgingsgesag (NVG) begin het om mense van moord in plaas van strafbare manslag aan te kla oor padongelukke wat tot sterftes gelei het. “Talle mense het gedink dit is onvanpas. Ek dink nie dit is nie maar dit hang van die feite af,” het Grant gesê. “Die feit dat iemand die risiko dat hulle aksies tot iemand se dood kan lei voorsien het en dit aanvaar en voortgegaan het beteken hulle het die bedoeling gehad om dood te maak. Ek sien nie iets fout daarmee dat so iemand dan van moord aangekla word nie.” Maarohanye en Tshabalala het op 8 Maart 2010 in ŉ groep skoolkinders in Protea-Noord vasgery terwyl hulle onder die invloed van alkohol en dwelms resies gejaag het. Vier skoolseuns is tydens die voorval dood. Kliek hier vir vorige berigte oor Molemo ‘Jub Jub’ Maarohanye.